Brøndbys nyindkøb Besar Halimi er begejstret for at vende tilbage til Brøndby, som han har savnet i sin tid i Mainz.

Det er en yderst tilfreds Besar Halimi, som Brøndby torsdag aften har købt i tyske Mainz. Halimi var i sidste sæson på leje i Brøndby, og her fik han et stærkt bånd til klubben, som han nu har kontrakt med de kommende to år.

- Jeg er utrolig glad for at være tilbage i Brøndby IF. Det tog et stykke tid før det kunne blive muligt, men at være tilbage med drengene og at få muligheden for at spille på Brøndby Stadion og for klubbens fantastiske fans igen er helt utroligt, siger han til klubbens hjemmeside.

- Jeg har virkelig savnet holdkammeraterne og klubben. Jeg har aldrig haft et så stærkt forhold til en klub eller holdkammerater før, som jeg havde her i Brøndby IF, fortæller Brøndbys 23-årige nyindkøb.

Halimi scorede otte mål og leverede seks oplæg sidste sæson for Brøndby.